**În raiul unei primăveri absente**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E lungă ora când pe colțul iernii

Apar timid cu fruntea din omăt

Poemele în care mă desfăt

Cu ochii tăi... Din zori pân' la vecernii

Stau și adun din fiecare strofă

Al buzelor nectar, iar din pistil

Culeg o amintire de April...

Pot declanșa o nouă catastrofă

C-am pus în vers prea multă frenezie,

Iar stropul de cerneală din penel

Îmi dă curaj să mă încred în el,

Să-ți scriu destinul ca pe-o poezie.

- Prezența ta, ce binecuvântare,

Când mijlocul în brațe mi-l cuprinzi

Cad stele pe-ale cerului oglinzi,

Dar când lipsești cu-atâta disperare

Îmi îndulcesc durerea... Vino, Doamne,

Și-nchide-ne-n lumina unui rai

Pe care ai promis c-o să mi-l dai

Când iernile-n ghețari or să condamne

Aceste sentimente-ncarcerate

Sub false declarații de război...

Iubirea mea, nimic nu stă-ntre noi,

Doar primăveri puțin întârziate.

Ioan Grigoraș Liliana Trif